CELEX: 32017D1767
Language: lv
Date: 2017-09-25 00:00:00
Title: Padomes Īstenošanas lēmums (ES) 2017/1767 (2017. gada 25. septembris), ar ko atļauj Apvienotajai Karalistei piemērot samazinātus nodokļus degvielai, ko patērē Iekšējās un Ārējās Hebridu salās, Ziemeļu salās, Fērtofklaida salās un Sili salās, atbilstīgi Direktīvas 2003/96/EK 19. pantam

28.9.2017   
            
            
               LV
            
            
               Eiropas Savienības Oficiālais Vēstnesis
            
            
               L 250/69
            
         PADOMES ĪSTENOŠANAS LĒMUMS (ES) 2017/1767
   (2017. gada 25. septembris),
   ar ko atļauj Apvienotajai Karalistei piemērot samazinātus nodokļus degvielai, ko patērē Iekšējās un Ārējās Hebridu salās, Ziemeļu salās, Fērtofklaida salās un Sili salās, atbilstīgi Direktīvas 2003/96/EK 19. pantam
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību,
   ņemot vērā Padomes Direktīvu 2003/96/EK (2003. gada 27. oktobris), kas pārkārto Kopienas noteikumus par nodokļu uzlikšanu energoproduktiem un elektroenerģijai (1), un jo īpaši tās 19. pantu,
   ņemot vērā Eiropas Komisijas priekšlikumu,
   tā kā:
   
               (1)
            
            
               Apvienotā Karaliste ar 2016. gada 16. septembra vēstuli lūdza atļaut piemērot samazinātu akcīzes nodokli gāzeļļai un bezsvina benzīnam atbilstīgi Direktīvas 2003/96/EK (“direktīva”) 19. pantam Iekšējās un Ārējās Hebridu salās, Ziemeļu salās, Fērtofklaida salās (visas pie Skotijas krasta) un Sili salās (pie Anglijas dienvidrietumu krasta). Apvienotā Karaliste 2016. gada 16. decembrī sniedza papildu informāciju.
            
         
               (2)
            
            
               Šajos apgabalos gāzeļļas un bezsvina benzīna cenas ir augstākas par vidējām cenām pārējā Apvienotās Karalistes teritorijā, un tādējādi vietējie degvielas patērētāji ir neizdevīgākā situācijā. Cenas starpību izraisa papildu izmaksas par vienību saistībā ar salu ģeogrāfisko atrašanās vietu, mazo iedzīvotāju skaitu un salīdzinoši mazu degvielas apjoma piegādi.
            
         
               (3)
            
            
               Nodokļa samazinājumam nebūtu jāpārsniedz tas, kas vajadzīgs, lai kompensētu papildu izmaksas par vienību, kuras maksā patērētāji attiecīgajās ģeogrāfiskajās teritorijās.
            
         
               (4)
            
            
               Samazinātās akcīzes nodokļa likmēm vajadzētu būt lielākām par minimālajām likmēm, kas noteiktas direktīvas 7. pantā.
            
         
               (5)
            
            
               Ņemot vērā to, ka teritorijas, kur samazinājums tiek piemērots, ir salas un nodokļa likmju samazinājums ir mērens, pasākumam nebūtu jāizraisa ar degvielas piegādi saistīta papildu pārvietošanās.
            
         
               (6)
            
            
               Tāpēc pasākums nav pretrunā iekšējā tirgus pareizai darbībai un nepieciešamībai nodrošināt godīgu konkurenci, kā arī tas sader ar Savienības veselības, vides, enerģētikas un transporta politiku.
            
         
               (7)
            
            
               Ņemot vērā direktīvas 19. panta 2. punktu, katrai saskaņā ar šo pantu piešķirtajai atļaujai ir jābūt stingri ierobežotai laikā. Lai nodrošinātu pietiekamu noteiktību attiecīgajiem uzņēmumiem un patērētājiem, atļauju piešķir uz sešu gadu laikposmu. Šis lēmums neskar Savienības noteikumu par valsts atbalsta piemērošanu,
            
         IR PIEŅĒMUSI ŠO LĒMUMU.
   1. pants
   Ar šo Apvienotajai Karalistei tiek atļauts piemērot samazinātas nodokļu likmes bezsvina benzīnam un gāzeļļai, ko par autotransporta degvielu izmanto visās Iekšējās un Ārējās Hebridu salās, Ziemeļu salās, Fērtofklaida salās un Sili salās.
   Valsts nodokļu līmeņa samazinājums bezsvina benzīnam un gāzeļļai nav lielāks par mazumtirdzniecības papildu izmaksām minētajās ģeogrāfiskajās teritorijās, salīdzinot ar vidējām izmaksām Apvienotās Karalistes mazumtirdzniecībā, un nepārsniedz GBP 50 par 1 000 litriem degvielas.
   2. pants
   Šo lēmumu piemēro no 2017. gada 1. novembra, un tas zaudē spēku 2023. gada 31. oktobrī.
   3. pants
   Šis lēmums ir adresēts Lielbritānijas un Ziemeļīrijas Apvienotajai Karalistei.
   
      Briselē, 2017. gada 25. septembrī
      
         
            Padomes vārdā –
         
         
            priekšsēdētājs
         
         M. MAASIKAS
      
   
   
      (1)  OV L 283, 31.10.2003., 51. lpp.